**5. VAZMENA NEDJELJA – C (15. svibnja 2022.)**

**Prvo čitanje: Dj 14, 21b-27**

Čitanje Djela apostolskih

U one dane:

Vratiše se Pavao i Barnaba u Listru, u Ikonij i u Antiohiju. Učvršćivali su duše učenika bodreći ih da ustraju u vjeri jer da nam je kroz mnoge nevolje ući u kraljevstvo Božje. Postavljali su im po crkvama starješine te ih, nakon molitve i posta, povjeravahu Gospodinu u kojega su povjerovali.

Pošto su prešli Pizidiju, stigoše u Pamfiliju. U Pergi navijestiše riječ pa siđu u Ataliju. Odande pak odjedriše u Antiohiju, odakle ono bijahu povjereni milosti Božjoj za djelo koje izvršiše.

Kada stigoše, sabraše Crkvu i pripovjediše što sve učini Bog po njima: da i poganima otvori vrata vjere.

*Riječ Gospodnja.*

**Otpjevni psalam:** **Ps 145, 8-13b**

Pripjev:*Blagoslivljat ću dovijeka ime tvoje, Bože, kralju moj!*

Milostiv je i milosrdan Gospodin,  
spor na srdžbu, bogat dobrotom.  
Gospodin je dobar svima,  
milosrdan svim djelima svojim.  
  
Nek te slave, Gospodine, sva djela tvoja  
i tvoji sveti nek te blagoslivlju!  
Neka kazuju slavu tvoga kraljevstva,  
neka o sili tvojoj govore.   
  
Nek objave ljudskoj djeci silu tvoju  
i slavu divnoga kraljevstva tvoga.  
Kraljevstvo tvoje kraljevstvo je vječno,  
tvoja vladavina za sva pokoljenja.

**Drugo čitanje: Otk 21, 1-5a**

Čitanje Otkrivenja svetog Ivana apostola

Ja, Ivan, vidjeh novo nebo i novu zemlju jer – prvo nebo i prva zemlja uminu; ni mora više nema. I sveti grad, novi Jeruzalem, vidjeh: silazi s neba od Boga, opremljen kao zaručnica nakićena za svoga muža. I začujem jak glas s prijestolja: »Evo šatora Božjeg s ljudima! On će prebivati s njima: oni će biti narod njegov, a on će biti Bog s njima. I otrt će im svaku suzu s očiju te smrti više neće biti, ni tuge, ni jauka, ni boli više neće biti jer – prijašnje uminu.«

Tada onaj što sjedi na prijestolju reče: »Evo, sve činim novo!«

*Riječ Gospodnja.*

**Aleluja:** *Zapovijed vam novu dajem: ljubite jedni druge!*

**Evanđelje: Iv 13, 31-33a.34-35**

Čitanje svetog Evanđelja po Ivanu

Pošto Juda iziđe iz blagovališta, reče Isus: »Sada je proslavljen Sin Čovječji i Bog se proslavio u njemu! Ako se Bog proslavio u njemu, i njega će Bog proslaviti u sebi, i uskoro će ga proslaviti! Dječice, još sam malo s vama. Zapovijed vam novu dajem: ljubite jedni druge; kao što sam ja ljubio vas, tako i vi ljubite jedni druge. Po ovom će svi znati da ste moji učenici: ako budete imali ljubavi jedni za druge.«

*Riječ Gospodnja.*